2. ปัจจัยความเสี่ยง

1.  ความเสี่ยงจากวิกฤติเศรษฐกิจโลก

จากสถานการณ์เศรษฐกิจสหรัฐอเมริกาที่ยังอ่อนแอ เศรษฐกิจญี่ปุ่นที่ถูกซ้ำเติมจากเหตุการณ์สึนามิ
และ ปัญหาวิกฤตหนี้ในยุโรปที่เริ่มจากประเทศกรีซ และลุกลามต่อไปยัง 17
ประเทศในกลุ่มยูโรโซนที่ใช้เงินสกุลยูโร ยังคงเป็นปัจจัยสำคัญที่ทำให้เศรษฐกิจโลกปี 2554
ชะลอตัว การแก้ปัญหาของรัฐบาลประเทศในยุโรปจำเป็นต้องใช้มาตรการตัดลดค่าใช้จ่าย
มาตรการทางภาษี แต่ก็ยังประสบการขาดดุลเงินงบประมาณในอัตราสูง มีปัญหาการว่างงาน
ซึ่งส่งผลต่อปัญหาเสถียรภาพทางการเมืองและทำให้การแก้ปัญหาทำได้ยากขึ้น นอกจากนี้
ผลกระทบจากวิกฤตหนี้ในยุโรปและเศรษฐกิจสหรัฐที่ยังไม่มีเสถียรภาพทำให้มีการลดอันดับความน่าเชื่อถือในประเทศใหญ่
เริ่มจากสถาบันจัดอันดับความน่าเชื่อถือ สแตนดาร์ด แอนด์ พัวร์ส เรทติ้ง เซอร์วิส หรือ
เอสแอนด์พี
ได้ลดอันดับความน่าเชื่อถือพันธบัตรสหรัฐในช่วงที่สหรัฐอเมริกามีปัญหาการเพิ่มเพดานเงินกู้
เพื่อหาเงินมาชำระหนี้ของรัฐบาลให้ทันเวลา หลังจากนั้นทั้งสถาบัน เอสแอนด์พี, มูดี้ส์ อินเวสเตอร์
เซอร์วิส และฟิทช์ เรทติ้งส์ ได้ลดอันดับความน่าเชื่อถือทางการเงินประเทศในยุโรป เช่น กรีซ
โปรตุเกส และอีกหลายประเทศ รวมทั้งธนาคารพาณิชย์ในยุโรปที่มีปัญหาเรื่องการปล่อยสินเชื่อ

ในปี 2555
ภาวะเศรษฐกิจโลกยังคงปัจจัยเสี่ยงที่สำคัญที่อาจส่งผลกระทบต่อเศรษฐกิจของประเทศต่างๆรวมถึงประเทศไทยได้อย่างมาก
ทั้งจากเศรษฐกิจสหรัฐอเมริกาที่ยังมีความเปราะบาง การชะลอตัวของเศรษฐกิจจีน
และโดยเฉพาะอย่างยิ่งการเข้าสู่ภาวะเศรษฐกิจถดถอยของสหภาพยุโรปจากปัญหาวิกฤตหนี้สาธารณะ
ซึ่งอาจกลายเป็นวิกฤตทางการเงินได้ในอนาคต
เนื่องจากธนาคารพาณิชย์ยุโรปได้ถือตราสารหนี้ของประเทศที่มีปัญหาเป็นจำนวนมาก
ปัจจุบันหลายประเทศในยุโรปได้ถูกลดอันดับความน่าเชื่อถือ
แม้ว่าขณะนี้ทางสหภาพยุโรปสามารถบรรลุข้อตกลงการช่วยเหลือทางการเงินแก่ประเทศกรีซ
แต่คงเป็นเพียงการยืดระยะเวลา เนื่องจากการแก้ปัญหายังเป็นการมุ่งเน้นแก้ไขปัญหาเฉพาะหน้า
โดยมิได้มีการแก้ไขปัจจัยพื้นฐานทางเศรษฐกิจที่จะช่วยให้ประเทศสามารถฟื้นตัวได้อย่างยั่งยืน
ซึ่งหากเกิดวิกฤตขึ้นผลกระทบจะเกิดขึ้นกับหลายๆประเทศในโลกที่พึ่งพาการส่งออกเป็นหลัก และ
ในกรณีรุนแรงจะเกิดวิกฤตทางการเงินซึ่งกระทบต่อประเทศต่างๆทั่วโลก
นอกจากนี้จะเกิดการเคลื่อนย้ายเงินทุนแบบไร้เสถียรภาพและมีผลต่อความผันผวนของค่าเงิน

จากการชะลอตัวของเศรษฐกิจโลกทำให้แต่ละประเทศยังมีความกังวลและไม่มั่นใจ
ส่งผลให้ความเชื่อมั่น การลงทุนและการบริโภคในประเทศต่างๆทั่วโลกลดลง
รวมถึงมีผลต่อภาคการส่งออกที่จะถูกกระทบจากกำลังซื้อโลกที่ลดลง
สำหรับประเทศไทยย่อมได้รับผลกระทบจากปัจจัยลบดังกล่าวเช่นเดียวกัน
เนื่องจากสัดส่วนการส่งออกของไทยไปยังประเทศสหรัฐอเมริกา ญี่ปุ่น และ สหภาพยุโรป
สูงถึงร้อยละ 30 ของการส่งออกรวม นอกจากนี้ยังส่งผลลบต่อบรรยากาศการลงทุนโดยรวม
และความเชื่อมั่นของผู้บริโภค
ซึ่งรวมถึงการเติบโตของภาคธุรกิจอสังหาริมทรัพย์ซึ่งที่ผ่านมาได้รับความสนใจจากชาวต่างชาติ
ผู้บริโภคยังขาดความเชื่อมั่นและอาจมีกำลังซื้อลดลง
จึงทำให้ผู้บริโภคชะลอการตัดสินใจซื้อหรือไม่มีความสามารถซื้อเพียงพอ
อย่างไรก็ตามรัฐบาลได้มีมาตรการช่วยกระตุ้นภาคอสังหาริมทรัพย์ซึ่งมีส่วนสำคัญต่อเศรษฐกิจโดยรวมและเพื่อช่วยเหลือผู้มีรายได้น้อย
อาทิ นโยบายบ้านหลังแรก อัตราดอกเบี้ย 0% ระยะเวลา 3 ปี
และมาตรการลดหย่อนภาษีบ้านหลังแรกราคาไม่เกิน 5 ล้านบาท
ส่วนผู้ประกอบการธุรกิจอสังหาริมทรัพย์ที่จะดำเนินธุรกิจอยู่ได้ต้องมีประสบการณ์
มีสภาพคล่องที่เพียงพอ และ มีการบริหารงานอย่างมืออาชีพ

บริษัทฯ ดำเนินธุรกิจพัฒนาโครงการที่พักอาศัยเพื่อขาย
ควบคู่ไปกับธุรกิจอาคารสำนักงานให้เช่าซึ่งสร้างรายได้ที่สม่ำเสมอระยะยาว บริษัทฯ
มีนโยบายชัดเจนที่ต้องการสร้างการเติบโตอย่างมีเสถียรภาพ
การลงทุนในโครงการต่างๆบริษัทฯได้มีการศึกษาและวางแผนอย่างรอบคอบโดยทีมงานที่มีประสบการณ์และพร้อมที่จะปรับเปลี่ยนกลยุทธและแผนงานให้เป็นไปตามสถานการณ์ที่เปลี่ยนแปลง
มีการพัฒนาผลิตภัณฑ์ใหม่ๆตามความต้องการของตลาดและขยายฐานลูกค้าให้กว้างขึ้นรวมถึงการพัฒนาโครงการในระดับราคาที่ต่ำลง
บริษัทฯให้ความสำคัญกับการบริหารการเงินอย่างมีวินัย
ซึ่งช่วยให้สามารถบริหารความเสี่ยงจากภาวะเศรษฐกิจที่ยังมีความไม่แน่นอน และ
มีการตั้งคณะกรรมการบริหารความเสี่ยงเพื่อติดตามสถานการณ์และมีการประเมินความเสี่ยงที่มีผลกระทบต่อการดำเนินธุรกิจและกำหนดมาตรการควบคุมความเสี่ยงในแต่ละด้าน
นอกจากนี้กลุ่มลูกค้าที่ซื้อโครงการส่วนใหญ่ของบริษัทฯเป็นลูกค้าคนไทย
และเป็นผู้ซื้อเพื่อการอยู่อาศัยเอง บริษัทฯไม่มีนโยบายลงทุนโครงการในต่างประเทศ
รวมทั้งไม่มีการร่วมทุนกับนักลงทุนต่างชาติ
จึงไม่ได้รับผลกระทบโดยตรงจากนักลงทุนและลูกค้าต่างชาติที่ลดลง และ
ความผันผวนของอัตราแลกเปลี่ยน

2.  ความเสี่ยงจากการเกิดภัยธรรมชาติ

ภัยธรรมชาติเป็นปัจจัยเสี่ยงที่ไม่สามารถคาดการณ์ได้และก่อให้เกิดความเสียหายต่อชีวิตและทรัพย์สินและส่งผลกระทบต่อเศรษฐกิจของประเทศนั้นๆ
และ ยังส่งผลต่อการส่งออกและนำเข้าของประเทศที่เป็นคู่ค้าระหว่างกันด้วย ในปี 2554
มีการเกิดวิบัติภัยธรรมชาติที่รุนแรงในหลายภูมิภาคของโลก อาทิ
การเกิดอุทกภัยครั้งใหญ่ในรัฐควีนส์แลนด์ ประเทศออสเตรเลีย
การเกิดแผ่นดินไหวรุนแรงที่เมืองไครสต์เชิร์ช ประเทศนิวซีแลนด์ และ
เหตุการณ์สึนามิที่สร้างความสูญเสียและความเสียหายอย่างมหาศาลต่อประเทศญี่ปุ่น
รวมถึงการเกิดมหาอุทกภัยในประเทศไทยเมื่อเดือนกันยายนและต่อเนื่องมาจนถึงสิ้นปี

จากมหาอุทกภัยที่เกิดขึ้นในปี 2554 ที่ครอบคลุมพื้นที่หลายจังหวัดในประเทศไทย
ได้ส่งผลกระทบต่อเศรษฐกิจของประเทศในทุกภาคส่วนไม่ว่าทางตรงหรือทางอ้อม ทั้งภาคการเกษตร
ภาคอุตสาหกรรมที่ฐานการผลิตได้รับความเสียหายอย่างมาก โดยเฉพาะในนิคมอุตสาหกรรมหลัก 7
แห่ง ภาคธุรกิจอสังหาริมทรัพย์ และรวมถึงการท่องเที่ยวและการส่งออก
ทำให้ความเชื่อมั่นของผู้บริโภคและผู้ลงทุนภาคเอกชนทั้งในประเทศและต่างประเทศลดลงและชะลอการซื้อและการลงทุนในโครงการต่างๆออกไป
เพื่อที่จะรอดูนโยบายและมาตรการการบริหารจัดการทรัพยากรน้ำของรัฐบาล
อุทกภัยครั้งนี้เกิดผลกระทบอย่างรุนแรงต่อเศรษฐกิจโดยรวมของประเทศ
โดยการเติบโตของผลิตภัณฑ์มวลรวมในประเทศหรือ GDP ในไตรมาส 4 ได้ลดลงถึงร้อยละ 9
และทำให้ GDP ปี 2554 เติบโตเพียง 0.1%
ซึ่งการฟื้นฟูเศรษฐกิจจากผลของมหาอุทกภัยนี้จะต้องใช้เงินทุนจำนวนมหาศาลและต้องใช้เวลาในการฟื้นฟู
โดยรัฐบาลได้มีการแต่งตั้งคณะกรรมการยุทธศาสตร์เพื่อการฟื้นฟูและสร้างอนาคตประเทศ
เพื่อจัดทำข้อเสนอแนะเชิงนโยบายในการกำหนดยุทธศาสตร์ประเทศในระยะยาว และ
คณะกรรมการยุทธศาสตร์เพื่อวางระบบการบริหารจัดการทรัพยากรน้ำ
เพื่อให้มีการจัดทำแผนแม่บทการบริหารจัดการน้ำของประเทศอย่างเป็นระบบและให้สอดรับกับยุทธศาสตร์เพื่อการฟื้นฟูและการสร้างอนาคตประเทศ
ซึ่งหากสามารถจัดทำแผนและมีการดำเนินการได้อย่างเป็นรูปธรรมจะช่วยสร้างความเชื่อมั่นให้กับทุกฝ่ายได้มากขึ้น

สถานการณ์น้ำท่วมที่เกิดขึ้นได้ส่งผลกระทบโดยตรงต่อภาคธุรกิจอสังหาริมทรัพย์ทั้งด้านอุปสงค์และอุปทาน
ที่อยู่อาศัยของประชาชน
ทั้งที่เป็นโครงการหมู่บ้านจัดสรรและบ้านสร้างเองจำนวนมากในพื้นที่กรุงเทพมหานครและปริมณฑลถูกน้ำท่วมสูง
อาคารบ้านเรือนได้รับความเสียหาย
ส่งผลให้ผู้บริโภคมีความเชื่อมั่นลดลงและมีกำลังซื้อลดลงจากภาระค่าใช้จ่ายในการซ่อมแซมที่อยู่อาศัยและทรัพย์สินที่เสียหาย
และยังประสบกับค่าครองชีพที่สูงขึ้นเนื่องจากการขาดแคลนสินค้าและวัสดุต่างๆ
ผู้บริโภคอาจยกเลิกการซื้อหรือชะลอการตัดสินใจซื้ออสังหาริมทรัพย์ออกไป อย่างไรก็ตาม
ผู้บริโภคบางส่วนตัดสินใจซื้อที่อยู่อาศัยประเภทคอนโดมีเนียมมากขึ้น
รวมถึงมีความต้องการที่อยู่อาศัยในต่างจังหวัดเพื่อใช้เป็นบ้านหลังที่2
หากเกิดปัญหากับบ้านหลังปัจจุบันอีก นอกจากนี้ผู้บริโภคจะให้ความสำคัญกับทำเล ลักษณะโครงการ
และมาตรการป้องกันน้ำท่วมของโครงการ
ด้านผู้ประกอบการอสังหาริมทรัพย์ซึ่งต้องปิดการขายและการก่อสร้างในโครงการที่อยู่ในแนวน้ำท่วม
หลายรายมีการชะลอการลงทุนในโครงการใหม่ออกไป และ
ต้องมีค่าใช้จ่ายเพิ่มขึ้นในการป้องกันและซ่อมแซมปรับปรุงโครงการที่ได้รับความเสียหาย
รวมถึงปรับปรุงผังโครงการ และ ต้องยกระดับมาตรฐานการก่อสร้างสาธารณูปโภคใหม่
เพื่อป้องกันผลกระทบที่เกิดจากน้ำท่วม และ
อาจชะลอแผนการจัดซื้อที่ดินเพื่อที่จะรอดูความชัดเจนของนโยบายการป้องกันน้ำท่วมของรัฐบาลที่รวมถึงการประกาศพื้นที่รับน้ำและทางน้ำผ่านหรือฟลัดเวย์
ราคาประเมินที่ดินใหม่ และผังเมืองรวมกรุงเทพมหานครที่จะประกาศใช้ในปี 2555
และอาจมีการการขยายการพัฒนาโครงการไปยังต่างจังหวัดเพื่อกระจายความเสี่ยง

จากเหตุการณ์น้ำท่วมที่เกิดขึ้น
บริษัทฯมีโครงการที่อยู่อาศัยที่อยู่ในแนวน้ำท่วมทั้งที่อยู่ระหว่างการขายและมีการปิดการขายแล้ว
จำนวนรวม 23 โครงการ
ทำให้บริษัทฯต้องหยุดการขายและการก่อสร้างลงชั่วคราวรวมถึงมีการเลื่อนการเปิดโครงการใหม่ออกไปเพื่อป้องกันความเสียหาย
อย่างไรก็ตาม ทุกโครงการของบริษัทฯสามารถป้องกันและไม่ได้รับความเสียหายแต่อย่างใด
ทั้งนี้เนื่องจากบริษัทฯได้มีการเตรียมมาตรการรองรับ ทั้งด้านแผนปฏิบัติงาน อุปกรณ์เครื่องมือ
กำลังคนและงบประมาณ ประกอบกับ
โครงการของบริษัทจะมีระดับความสูงมาตรฐานที่สูงกว่าระดับถนนภายนอก 30-50 เซ็นติเมตร
นอกจากนี้ บริษัทฯยังมีการดูแลลูกบ้านที่อยู่ในโครงการ
โดยจัดให้มีศูนย์ประสานงานให้ลูกบ้านสามารถติดต่อบริษัทฯได้ตลอด 24 ชั่วโมง มีบริการรถรับ-ส่ง
จัดส่งถุงยังชีพ และจัดเตรียมที่พักสำรองให้แก่ลูกบ้านกรณีฉุกเฉิน
ซึ่งจากนโยบายและการดำเนินการครั้งนี้ถือว่าคุ้มค่าอย่างมากเมื่อเทียบกับความเสียหายที่จะเกิดขึ้นกับโครงการต่างๆ
รวมถึงได้ทำให้บริษัทฯเป็นที่ยอมรับและได้รับคำขอบคุณจากลูกบ้านในโครงการรวมถึงผู้ที่เกี่ยวข้อง
สำหรับแผนการรับมือกับน้ำท่วมในอนาคต ทางบริษัทฯได้ปรับผังโครงการ พัฒนาแบบบ้าน
และออกแบบระบบสาธารณูปโภคสำหรับโครงการใหม่เพื่อยกระดับมาตรฐานของแต่ละโครงการให้สูงขึ้นโดยจะนำข้อมูลระดับน้ำท่วมในปี
2554 มาประกอบการพิจารณากำหนดระดับโครงการ
อย่างไรก็ตามแม้ว่าโครงการแนวราบยังมียอดขายที่ชะลอตัวอยู่บ้าง
บริษัทฯยังมีโครงการคอนโดมิเนียมที่เปิดขายหลายโครงการและได้รับการตอบรับที่ดี และในปี 2555
บริษัทฯ ยังได้ขยายการพัฒนาโครงการไปในพื้นที่ต่างจังหวัด อาทิ หัวหิน และ ชะอำ
ซึ่งเป็นการขยายฐานลูกค้าและกระจายความเสี่ยงอีกทางหนึ่ง

3.  ความเสี่ยงจากราคาวัสดุก่อสร้างปรับตัวสูงขึ้น

ในปี 2554 ราคาน้ำมันดิบในตลาดโลกมีการปรับตัวสูงขึ้นอย่างต่อเนื่อง
โดยราคาน้ำมันดิบดูไบเฉลี่ยอยู่ที่ 106 เหรียญสหรัฐต่อบาร์เรลเพิ่มขึ้นจากราคาเฉลี่ย 78
เหรียญสหรัฐต่อบาร์เรลในปี 2553 และมีความผันผวนของราคาค่อนข้างสูง
โดยมีผลมาจากหลายสาเหตุ ได้แก่ ปัญหาวิกฤติเศรษฐกิจของสหรัฐอเมริกาและสหภาพยุโรป ฤดูกาล
ภัยธรรมชาติ
และเหตุการณ์ความไม่สงบในตะวันออกกลางและแอฟริกาเหนือซึ่งเป็นผู้ผลิตน้ำมันดิบรายใหญ่ของโลก
สำหรับในปี2555 ราคาน้ำมันดิบยังมีแนวโน้มแกว่งตัวอยู่ในระดับสูงและมีความผันผวนค่อนข้างมาก
ทั้งเนื่องจากการขยายตัวทางเศรษฐกิจของประเทศในกลุ่ม BRIC คือ บราซิล รัสเซีย
อินเดียและจีนที่มีการบริโภคภายในสูงทำให้มีความต้องการใช้น้ำมันสูง ปัญหาการเมืองในอิรัก
และโดยเฉพาะอย่างยิ่งปัญหาข้อพิพาทเรื่องโครงการนิวเคลียร์ระหว่างอิหร่านกับชาติตะวันตก
หลังจากสหภาพยุโรปมีการประกาศคว่ำบาตรอิหร่านอย่างเป็นทางการส่งผลให้สถานการณ์บริเวณช่องแคบฮอร์มุซซึ่งเป็นจุดยุทธศาสตร์ที่ใช้ขนส่งน้ำมันดิบกว่าร้อยละ
20 ของโลกตึงเครียดขึ้น
หากเกิดเหตุการณ์รุนแรงจะส่งผลให้ราคาน้ำมันในตลาดโลกพุ่งทะยานขึ้นได้

สำหรับประเทศไทยที่ต้องพึ่งพาการนำเข้าน้ำมันในฐานะแหล่งพลังงานหลัก
การปรับเพิ่มขึ้นของราคาน้ำมันจะส่งผลกระทบต่อต้นทุนการผลิต ต้นทุนการขนส่ง
และทำให้ราคาสินค้าและบริการปรับเพิ่มขึ้น
เช่นเดียวกับภาคธุรกิจอสังหาริมทรัพย์ที่มีวัสดุก่อสร้างเป็นต้นทุนการผลิตหลักๆ เช่น เหล็กเส้น
ปูนซีเมนต์ ได้มีการปรับราคาขึ้น ประกอบกับในปี2554
ได้เกิดน้ำท่วมใหญ่และหลังน้ำลดความต้องการวัสดุก่อสร้างเพื่อนำไปบูรณะซ่อมแซมเพิ่มมากขึ้นจากทั้งภาครัฐและภาคเอกชน
ขณะเดียวกันผู้ผลิตวัสดุก่อสร้างหลายรายต้องหยุดการผลิตในช่วงน้ำท่วม
ทำให้เกิดปัญหาการขาดแคลนวัสดุก่อสร้างและแรงงาน อีกทั้งนโยบายการปรับขึ้นค่าจ้างขั้นต่ำเป็น
300 บาทต่อวันของรัฐบาลที่จะส่งผลกระทบให้ต้นทุนค่าก่อสร้างสูงขึ้น
ขณะที่ผู้ประกอบการไม่สามารถปรับราคาขายให้สอดคล้องกับต้นทุนที่เพิ่มขึ้นได้ทั้งหมด
เนื่องจากความสามารถในการซื้อของผู้บริโภคลดลง
จากค่าครองชีพที่สูงขึ้นและสภาพเศรษฐกิจที่ชะลอตัว
ผู้บริโภคอาจชะลอการตัดสินใจซื้อออกไปหรืออาจตัดสินใจเลือกซื้อที่อยู่อาศัยในระดับราคาที่ต่ำลง

บริษัทฯ ได้มีการป้องกันและลดความเสี่ยงเรื่องต้นทุนการก่อสร้างที่ปรับสูงขึ้น
โดยให้ความสำคัญกับการบริหารการก่อสร้างอย่างมีประสิทธิภาพและการควบคุมต้นทุนค่าก่อสร้าง
บริษัทฯมีการวางแผนและกำหนดระยะเวลาในการก่อสร้างพร้อมกับตรวจสอบและดูแลการก่อสร้างเพื่อให้เสร็จทันตามแผนที่วางไว้
อีกทั้งบริษัทฯมีการซื้อวัสดุก่อสร้างหลักหลายรายการ(ประมาณร้อยละ 50
ของต้นทุนค่าวัสดุก่อสร้าง)กับผู้ผลิตรายใหญ่โดยตรง
และสำหรับวัสดุก่อสร้างที่มีแนวโน้มราคาเพิ่มสูงขึ้นมากหรือขาดสต็อค เช่น เหล็ก (ประมาณร้อยละ
10 ของต้นทุนค่าวัสดุก่อสร้าง) บริษัทฯมีการทำสัญญาสั่งซื้อวัสดุล่วงหน้า ทั้งนี้
บริษัทฯมีการวางแผนการสร้างบ้านพร้อมอยู่โดยแบ่งพื้นที่การก่อสร้างเป็นโซนและทำสัญญาก่อสร้างกับผู้รับเหมาแต่ละรายในปริมาณงานที่เหมาะสม
นโยบายการขายบ้านสร้างเสร็จช่วยให้ทราบต้นทุนที่แน่นอนก่อนการเปิดขาย
สำหรับโครงการคอนโดมิเนียมซึ่งเปิดขายก่อนขึ้นงานก่อสร้าง
บริษัทฯได้จัดให้มีการประมูลราคาและคัดเลือกผู้รับเหมางานก่อสร้างและงานระบบต่างๆทั้งโครงการ
จึงทำให้สามารถกำหนดราคาขายให้สอดคล้องกับต้นทุนและได้ผู้รับเหมาที่มีคุณภาพ
นอกจากนี้บริษัทฯยังมีการศึกษาเทคโนโลยีใหม่ๆรวมถึงการนำระบบชิ้นส่วนสำเร็จรูป
(Prefabrication System)
มาใช้ในการก่อสร้างที่จะช่วยให้เกิดการประหยัดต้นทุนการก่อสร้างและ/หรือลดระยะเวลาการก่อสร้างได้เพิ่มขึ้น

4.  ความเสี่ยงจากการมีกลุ่มผู้ถือหุ้นรายใหญ่

บริษัทฯมีกลุ่มครอบครัวชินวัตรถือหุ้นในสัดส่วนร้อยละ 60.36 (ณ วันที่ 16 มีนาคม 2555)
ของจำนวนหุ้นสามัญซึ่งถือเป็นกลุ่มผู้ถือหุ้นรายใหญ่สามารถควบคุมเสียงของที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้คะแนนเสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงไม่อาจสามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ตาม
คณะกรรมการบริษัทและคณะกรรมการบริหารเป็นผู้ที่มีอำนาจหน้าที่อย่างสมบูรณ์ในการบริหารจัดการธุรกิจ
ประกอบกับ
บริษัทฯมีคณะกรรมการตรวจสอบที่จะเข้ามาตรวจสอบและพิจารณาเพื่อไม่ให้เกิดรายการที่อาจก่อให้เกิดความขัดแย้งกัน
นอกจากนี้ ยังมีสำนักงานกำกับหลักทรัพย์และตลาดหลักทรัพย์(กลต.)
ที่มีหน้าที่กำกับดูแลบริษัทจดทะเบียนในตลาดหลักทรัพย์แห่งประเทศไทยให้มีการดำเนินงานอย่างถูกต้อง
โปร่งใส และต้องปฏิบัติตามกฎหมาย ข้อกำหนด และหลักเกณฑ์ต่างๆ ของ กลต.
เพื่อเป็นการคุ้มครองผลประโยชน์ของผู้ลงทุน